En patruljevogn fra Nordjyllands Politi kørte natten til tirsdag bag en bil, som blev ført usikkert og med baglygterne slukket. På Lindholmsvej i Nørresundby stoppede patruljevognen bilen for at tage en snak med bilisten. Det oplyser Nordjyllands Politi i deres døgnrapport. Bilen blev ført af en 19-årig mand, som virkede omtåget og sløv i blikket. Patruljen kunne også konstatere, at der stank af hash i kabinen, og da føreren ikke kunne forklare, hvor han skulle hen, blev han bedt om at stige ud af bilen. Da han steg ud af bilen, faldt en joint ned på jorden, som havde ligget i mandens skød. Manden blev derfor anholdt og sigtet for at køre bil i påvirket tilstand. En blodprøve skal bekræfte sigtelsen. Han har selv erkendt at have kørt i påvirket tilstand, men har ikke erkendt at være i besiddelse af euforiserende stoffer.

Referat:
Natten til tirsdag stoppede en patruljevogn en 19-årig bilist, der kørte i påvirket tilstand.